Carina Christensen (KF), 2004-12-16:
Jamen det vigtigste for os er igen, at det er en professionel bestyrelse, der varetager ledelsen i Danmarks Radio.
Den skal have et overordnet programansvar.
Den skal jo ikke blande sig i det daglige programansvar, som jeg lige har sagt, og den skal ikke politisere.
Det ønsker vi ikke.
Så i det lys må jeg jo sige, at det faktisk er underordnet, hvilken politisk baggrund medlemmerne i den kommer fra, hvis de i øvrigt lever op til de krav om ledelsesmæssige, mediemæssige og økonomiske kompetencer, som vi stiller.
Så ja, jeg ville have fuld tiltro til den, hvis den lever op til de her kompetencer, fordi den ikke har kompetence til at gå ind og blande sig i den daglige programvirksomhed.
Den skal lede Danmarks Radio som en professionel bestyrelse, og den har det overordnede programansvar.
Den skal ikke tage stilling til den daglige programflade.
Og derfor vil jeg sige, at jeg vil være tryg ved at udpege en professionel bestyrelse, der er i stand til at drive så stor en virksomhed, som Danmarks Radio er, på professionel vis.
Allerførst synes jeg, vi skal slå fast, at jeg ikke forventer, at der kommer en radikal kulturminister efter folketingsvalget.
Vi har en ganske udmærket kulturminister, og jeg er helt sikker på, at han også fortsætter efter næste folketingsvalg.
Med hensyn til udpegning af sådan en bestyrelse: Vi ønsker en professionel bestyrelse, men vi har endnu ikke lagt os fast på, hvordan den skal udpeges.
Det er bl.a. også derfor, vi ser frem til, at der kommer den her undersøgelse fra de andre lande, så vi kan se på, hvordan de udpeger bestyrelsen til deres public service-stationer i de andre lande.
Vi er ude, hvor det er et meget vanskeligt spørgsmål, for selvfølgelig vil vi være mistænksomme, ligesom man nu her er mistænksom over for en borgerlig kulturminister og føler, at kulturministeren politiserer, når han udpeger bestyrelsesmedlemmer.
Og man kunne jo godt tro, at vi vil have den samme mistanke.
Vores udgangspunkt vil dog være, at hvis vi får skrevet de kriterier ned til en professionel bestyrelse, netop at man skal ledelsesmæssig kompetence, man skal have mediemæssig indsigt, man skal have økonomisk indsigt, så bør de kriterier være så klare, at man ikke behøver at kigge på partiforholdet.
Man skal altså alene se på personens kompetencer.
Men jeg er enig i, at mistanken om, hvilken politisk baggrund man har, selvfølgelig altid vil være der.
Og jeg kan da heller ikke sige mig fri for, at vi også ville have den samme mistanke.
Men det må altid være de overordnede ledelsesmæssige kompetencer, der er det vigtigste, og altså ikke hvilket politisk tilhørsforhold, man har.
Og vi håber, at der kan findes sådan en god konstruktion.
Også i Det Konservative Folkeparti tager vi kulturministerens udmærkede redegørelse til efterretning.
Og så vil jeg da også gerne slå fast, at udgangspunktet for den konservative mediepolitik er ytrings- og informationsfriheden, mediernes selvstændighed og uafhængighed samt deres mangfoldighed og alsidighed.
Det gælder jo ikke mindst også, når det handler om vores meget vigtige public service-station, Danmarks Radio, som vi jo har på dagsordenen her i dag.
Vi Konservative er meget optagede af at sikre, at alle beslutninger omkring DR's forhold træffes ud fra faglige og saglige hensyn, og derfor ønsker vi også, at Danmarks Radio skal ledes af en professionel bestyrelse, der samlet set repræsenterer mediemæssig, ledelsesmæssig og erhvervsmæssig indsigt.
Det var sådan set også vores indstilling ved forhandlingen om det sidste medieforlig, men dengang var der jo ligesom ikke flertal for det.
Vi vil dog rejse forslaget igen, når det næste medieforlig skal forhandles på plads.
Det er der jo et stykke tid til.
Vi er også meget optagede af at sikre DR som en uafhængig public service-station, hvor der er journalistisk frihed.
Og derfor er vi også godt tilfredse med den public service-kontrakt, som regeringen har indgået med DR.
Her slås det jo netop fast, at DR er en selvstændig offentlig institution uden for kulturministerens beføjelser, at DR's bestyrelse er DR's øverste ledelse, og at det er DR's bestyrelse, der inden for de rammer, der er fastlagt i lovgivningen og i public servicekontrakten, har ansvaret for den overordnede tilrettelæggelse af programvirksomheden.
Og det fremgår også, at DR's generaldirektør har det daglige programansvar og varetager den daglige administrative og økonomiske ledelse af DR.
Det, at DR's bestyrelse har det overordnede programansvar, betyder altså på ingen måde, at DR's journalistiske frihed i den daglige programvirksomhed er indskrænket.
DR's bestyrelse har ingen kompetencer i forbindelse med den daglige programvirksomhed, ligesom de enkelte bestyrelsesmedlemmer heller ikke har kompetence til at blande sig i enkeltprogrammer.
Varetagelsen af det overordnede programansvar skal alene løftes ved generelle drøftelser på bestyrelsesmøderne og ved eksempelvis temadebatter om programtyper, nøjagtig som DR's bestyrelse nu også planlægger at gøre det, og som de også har skrevet i deres egne retningslinjer for, hvordan de opfatter definitionen af et overordnet programansvar.
Alt i alt glæder vi os således over, at lovgivningen og public service-kontrakten i dag sikrer DR fuld journalistisk uafhængighed.